***Touch*** (japanski *タッチ*, *Tatchi*) je japanska manga i anime humorna romantična serija autora Mitsura Adachija. Manga je objavljena između 1981. i 1986. u časopisu *Shonen Sunday* a po njoj je snimljena anime serija od 101 epizode u režiji Hiroke Tokite,— koja je bila jedna od najgledanijih TV emisija u povijesti Japana. Nakon serije, snimljena su i tri anime filma, dvije posebne TV emisije i igrani film objavljen 2005. Radnja se odvija oko srednjoškolca, igrača bejzbola, koji je zaljubljen u djevojku koja pak gaji osjećaje i prema njegovom bratu blizancu.

2005. *TV Asahi* je objavio dvije liste "100 najboljih animiranih TV ostvarenja". *Touch* se našao i na jednoj i na drugoj: na listi koja je sastavljena prema anketi provedenoj diljem nacije, našao se na visokom devetom mjestu a na listi sastavljenoj po online anketi Japanaca, završio je na 34. mjestu.

U časopisu *Animage*, *Touch* je 1986. završio na visokom četvrtom mjestu na listi najboljih animea godine prema glasovima čitatelja (prvo je mjesto zauzeo *Dirty Pair*) sa 546 glasa, tri epizode (broj 3, 25 i 26) našlo se na listi 20 najboljih epizoda godine u nekom animeu, dok je Tatsuya Uesugi proglašen najomiljenijim muškim anime likom, a Minami Asakura petim najomiljenijim anime ženskim likom godine. Iduće godine, 1987. *Touch* je skupio 97 glasova, ali je to ipak bilo dovoljno da se nađe na 17. mjestu najboljih animea godine u istom časopisu. 1988. sa 78 glasova našao se na 20. mjestu u istoj kategoriji, a zadnja epizoda našla se na šestom mjestu na listi najboljih epizoda u nekom animeu te godine. Strip je rasprodan u preko 100 milijuna primjeraka, čime je to jedna od najprodavanijih mangi u povijesti.

Radnja
------

Radnja se odvija oko troje protagonista: dvoje blizanaca - Katzuya i Tatsuya - i djevojke Minami Asakura, koja je njihova susjeda. Poznaju se od kada su bili djeca a njihovi roditelji su čak izgradili kućicu za igranje u dvorištu kako bi se zajedno igrali. U međuvremenu su oistali tinejdžeri. Kazuya, mlađi blizanac, je izvrstan učenik, marljiv i ambiciozan, zbog čega ga okolina cijeni. Također je redovito skupljao nagrade kao vrhunski igrač bejzbola. Minami je također odlična učenica. Tatsuya je pak vrlo talentiran ali pomalo lijen i odveć opušten, naginje tome da pusti brata da preuzme centar pažnje te izbjegava ući u izravno natjecanje s njim. Dok većina ljudi, pa i roditelji, smatraju da bi Minami i Kazuya mogli biti odličan par, ona potajno više voli Tatsuyu.

Tijekom srednje škole, dogodi se tragedija: Kazuyu udari i ubije kamion dok je spašavao dijete na svojem putu prema završnoj utakmici radi kvalifikacija za lokalno natjecanje. Zbog Kazuyine smrti, Tatsuya odluči nastaviti tamo gdje je njegov brat prestao, te se pridruži timu za bejzbol. S time mora uložiti i više truda nego obično. Istodobno, Minami odluči kvalificirati se za lokalno natjecanje gimnastike. Sjećanje na Kazuyu polako približava Tatsuyu i Minami.

Glasovi
-------

* Keiichi Nanba - **Kazuya Uesugi**
* Noriko Hidaka - **Minami Asakura**
* Yuji Mitsuya - **Tatsuya Uesugi**
* Banjou Ginga - **Harada**
* Hideyuki Tanaka - **Eijirou Kashiwaba**
* Hiromi Tsuru - **Sachiko Nishio**

Kritike
-------

> *Touch* predstavlja vrlo zaseban smisao realizma, pogotovo za tragediju na kraju serije koja zauvijek promijeni živote likova. Neću reći o čemu se radi, ali je to nešto što jako malo serija pokušava, a kamoli uspijeva ispričati. Kao i *Maison Ikkoku* i *Kimagure Orange Road*, *Touch* je kriška japanskog života koja podsjeća anime ljubitelje da ljudi diljem svijeta nisu tako drugačiji na kraju krajeva, te je definitivno promjena ritma od mnogih današnjih animea u kojima je blještavilo važnije od sadržaja...Nažalost, njegova starost, duljina (101 epizoda je puno posla za prevesti) i neobični dizajni likova mogu spriječiti ovu seriju od licenciranja na tržištu koje se sastoji od ljubitelja rođenih prije ove serije, ali za one koji ga svejedno pogledaju, *Touch* je anime klasik i vremenska kapsula kada se život činio tako jednostavnijim (čak i ako nije bio). Nećete požaliti s ovom dirljivom, dražesnom seirjom. Nimalo.
> 
> – Carlos Ross

> Kako se priča odvijala, vesela romanca i zabavni ton sa kojima je serija počela izumiru dolaskom velikog obrata u priči na kraju prve sezone. Od tada, iako još ima romance i velikih smijehova, ton postaje dramatičniji te se naglasak više stavlja na bejzbol. Taj korak me je naveo da se pitam koja je bila namjera pisaca. Prva sezona se može gledati kao uvod u sportsku dramu koja se razvija, ali da li je potrebno odužiti sezonu tako dugo je drugo pitanje koje me zaokupljalo...Oni koji nisu ljubitelji sporta će možda ovo smatrati problematičnim. Nadalje, odnos između glavnih likova, koja potkopava prvotni koncept serije, ostavlja razmjerno dosadan dojam. Zadovoljavajuće? Da, ali svejedno djeluje poput antiklimaksa.
> 
> – Godai

Izvori
------

1. ↑  „List of all episodes in *Story* section" (Japanski). Arhivirano iz originala na datum 2006-08-08. Pristupljeno 8. prosinca 2012.
2. ↑  „Touch DVD-Box". 10. veljače 2005. Arhivirano iz originala na datum 2012-10-01. Pristupljeno 8. prosinca 2012.
3. ↑  „*TV Asahi Top 100 Anime - Part 2*". *Anime News Network*. 23. rujna 2005. Pristupljeno 8. prosinca 2012.
4. ↑  „*Japan's Favorite TV Anime*". Anime News Network. 13. listopada 2006. Pristupljeno 8. prosinca 2012.
5. 1 2 3  „The 8th Anime Grand Prix". Animage. lipanj 1986.. Arhivirano iz originala na datum 2013-09-28. Pristupljeno 2012-12-08.
6. ↑  „The 9th Anime Grand Prix". Animage. lipanj 1987.. Arhivirano iz originala na datum 2013-12-03. Pristupljeno 2012-12-08.
7. ↑  „The 10th Anime Grand Prix". Animage. lipanj 1988.. Arhivirano iz originala na datum 2013-10-14. Pristupljeno 2012-12-08.
8. ↑  „*Touch*". THEM Anime reviews 4.0. Pristupljeno 11. prosinca 2012.
9. ↑  „*Touch - The Nihon Review*". The Nihon Review. Arhivirano iz originala na datum 2012-07-18. Pristupljeno 11. prosinca 2012.

Vanjske poveznice
-----------------

* *Touch* na sajtu IMDb
* *Touch* na Anime News Network Encyclopedia